**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.11.2017, ora 08.00 – 07.11.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.11.2017, ora 7.00**

**RÂURI**

**Debitele au fost relativ staționare**, exceptând râurile din bazinele hidrografice: Vișeu, Iza, Tur, Someș, cursul mijlociu și inferior al Mureșului, unde au fost în scădere ușoară.

Debitele se situează în general între 30-90% din mediile multianuale lunare, mai mari (în jurul şi peste mediile multianuale lunare) pe râurile din bazinele: Vişeu, Iza, Tur, Crişul Repede, Buzău, Putna, Râmnicu Sărat, Trotuș, Bistrița, pe unii afluenți ai Oltului superior și mijlociu, Argeșului inferior și mai mici pe râurile din bazinul Cernei și Bârladului.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staționare**, exceptând cursurile inferioare ale Someşului şi Mureşului.

Sunt posibile creșteri de niveluri și debite pe unele râuri mici din zona montană datorită cedării apei din stratul de zăpadă.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 06–07.11.2017 **a fost staţionar, având valoarea de 4100 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în creştere.

**Debitul la intrarea în ţară** (secţiunea Baziaş) **va fi în creştere (4200 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 06.11.2017, ora 08.00 –07.11.2017, ora 06.00**

**În ţară,** în regiunile extracarpatice nebulozitatea a fost local persistentă, iar valorile termice diurne, în general mai scăzute decât în ziua precedentă, s-au situat în jurul mediilor multianuale. În restul teritoriului, vremea a fost frumoasă şi caldă, cu cer mai mult senin. În Moldova, nord-estul Munteniei şi în Carpații de Curbură, pe arii restrânse s-au semnalat ploi slabe sau burniță. Local, în zonele joase din centrul şi sudul teritoriului, îndeosebi dimineața şi noaptea, a fost ceață. Vântul a suflat slab şi moderat, cu intensificări în sudul Banatului, unde viteza la rafală a depăşit 55...60 km/h, dar trecător şi la cote mai reduse şi în nordul Moldovei, precum şi la munte. Stratul de zăpadă s-a menținut mai ales în zona montană înaltă, iar la ora 20, pe platformele stațiilor meteorologice, avea grosimi măsurate de până la 47 cm (Munții Făgăraş). Temperaturile maxime au fost cuprinse între 8 grade la Calafat, Băileşti, Târgu Neamț şi Piatra Neamț şi 18 grade la Lugoj şi Arad. La ora 06.00 valorile termice erau cuprinse între -5 grade la Miercurea Ciuc şi 12 grade la Moldova Nouă.

**Observație:** începând de ieri, de la ora 06.00, au fost în vigoare 15 atenționări cod galben privind fenomene meteorologice periculoase imediate, 5 emise de către SRPV Sibiu, 4 de către SRPV Timisoara, câte 2 de către SRPV Craiova şi CNPM Bucuresti pentru Muntenia şi câte 1 de către SRPV Cluj şi SRPV Constanța.

**La Bucureşti,** vremea a fost închisă, iar în primele ore ale intervalului a fost ceață. Vântul a suflat în general slab. Temperatura maximă, uşor mai scăzută decât în ziua precedentă, a fost de 12 grade la Afumați şi Băneasa şi de 14 grade la Filaret. La ora 06.00 temperatura era de 7 grade la Afumați şi Băneasa şi 8 grade la Filaret.

**3. Prognoza meteorologică în intervalul 07.11.2017, ora 8.00 – 08.11.2017, ora 08.00**

**În ţară,** în regiunile sudice şi estice, vremea va fi în general închisă, cu nebulozitate joasă şi pe arii restrânse ceață, posibil asociată cu burniță sau ploi slabe. În restul teritoriului cerul va fi variabil, iar dimineața şi noaptea, îndeosebi în zonele joase din Transilvania, va fi ceață. Spre sfârşitul intervalului, cerul se va înnora treptat şi în regiunile vestice, dar condițiile de ploaie vor fi reduse. Vântul va sufla slab şi moderat, cu intensificări în sudul Banatului, unde viteza la rafală va atinge şi depăşi 55...65 km/h, dar temporar şi în zonele de munte, iar spre sfârşitul intervalului şi în Oltenia. Temperaturile maxime se vor încadra, în general, între 8 şi 17 grade, cu cele mai ridicate valori în Dealurile de Vest, iar cele minime se vor situa între -2 grade în depresiunile Carpaților Orientali şi 11 grade pe litoral.

**La Bucureşti** cerul va fi mai mult noros, iar mai ales dimineața şi noaptea vor fi condiții de ceață. Vântul va sufla slab până la moderat. Temperatura maximă se va situa în jurul valorii de 12 grade, iar cea minimă va fi de 7...8 grade.

**4. Informare nivometeorologică valabilă pentru masivele Bucegi şi Făgăraş (versantul nordic) emisă pentru perioada 06.11.2017, ora 20.00-09.11.2017, ora 20.00**

În ultimele zile, pe fondul insolaţiei, stratul de zăpadă a scăzut uşor la altitudini mai mici de 1800 metri. Astfel, pe data de 06.00 noiembrie, ora 14.00, acesta măsura: 47 cm la Bâlea-Lac, 30 cm la Vf. Omu, iar la Fundata, Predeal şi Sinaia stratul a devenit discontinuu. În partea superioară a stratului de la altitudini de peste 2000 metri zăpada este îngheţată şi prezintă numeroase plăci de vânt, iar în interior se găsesc cruste de gheaţă alături de cristale fine. Pe versanţii sudici s-au semnalat curgeri şi avalanşe de topire la altitudini de peste 1800 metri.

În următoarele 48 de ore (06.11.2017, ora 20.00 – 08.11.2017, ora 20.00) vremea va fi în general frumoasă şi însorită în prima zi. Cerul va fi variabil, cu înnorări mai accentuate spre sfârşitul intervalului, când pe arii restrânse se vor semnala precipitaţii mixte slabe. Vântul va sufla slab şi moderat, în creştere de la o zi la alta, cu intensificări din sector sud-estic mai ales spre sfârşitul intervalului, când local rafalele vor depăşi 65-75 km/h. Temperaturile nocturne vor fi cuprinse între -2 şi 1 grad la altitudini mai mici de 1800 m, iar la peste 1800 vor fi cuprinse între -6 şi -2 grade. Temperaturile maxime diurne vor fi cuprinse între 1 şi 8 grade la altitudini mai mici de 1800 m, iar la peste 1800 vor fi cuprinse între -2 şi 1 grad. Local se va semnala ceaţă.

În intervalul 08.11.2017, ora 20.00 - 09.11.2017, ora 20.00, vremea va fi în general închisă şi se va răci uşor faţă de zilele precedente. Cerul va fi acoperit şi se vor semnala precipitaţii predominant sub formă de ninsoare (mixte în cursul zilei la altitudini mai mici de 1800 metri). Pe arii restrânse cantităţile de precipitaţii vor depăşi 10-15 l/mp, iar stratul de zăpadă va creşte cu 10-15 cm, mai ales în zonele înalte. Vântul va sufla slab şi moderat, cu intensificări temporare care la rafală vor depăşi local 70 km/h, viscolind zăpada pe creste. Temperaturile minime nocturne vor fi cuprinse între -2 şi 1 grad la altitudini mai mici de 1800 m, iar la peste 1800 vor fi cuprinse între -6 şi -2 grade. Temperaturile maxime diurne vor fi cuprinse între -1 şi 5 grade la altitudini mai mici de 1800 m, iar la peste 1800 vor fi cuprinse între -4 şi -1 grade. Se va semnala temporar ceaţă.

Pe fondul vremii în general frumoase şi însorite din data de 07.11.2017, stratul de zăpada va continua să se topească uşor la altitudini sub 2000 metri, dar în rest se va menţine îngheţat în partea superioară. Spre sfârşitul intervalului, odată cu apariţia precipitaţiilor, grosimea stratului de zăpadă se va mări uşor în zonele înalte, dar riscul de avalanşe nu va creşte.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Braşov** informează telefonic că în data de 06.11.2017 în localitatea Sânpetru, pe strada Vasile Goldiş, nr. 46, a fost semnalat un miros chimic suspect. Personalul A.P.M. Braşov s-a deplasat la faţa locului pentru investigaţii. Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate în intervalul 03-05.11.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

**A.R.B.D.D. Tulcea** informează telefonic despre două incendii de vegetaţie izbucnite în data de 06.11.2017, primul la ora 13.40 în nordul Lacului Ceamurlia, în cadrul Districtului Ecologic Razim-Sinoe, care a afectat o suprafaţă de 1,2 ha și s-a stins de la sine în jurul orei 16.25, iar al doilea în desfășurare în zona Grind Șchiopu-Canal Magearu (District Ecologic Sulina). Se va reveni cu informaţii.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**